KIRJALLINEN KYSYMYS E-0722/02

esittäjä(t): Erik Meijer (GUE/NGL) komissiolle

(15. maaliskuuta 2002)

Aihe: Van der Valk -konsernin eri yhteisön jäsenvaltioihin rakennettujen motellien ja ravintoloiden poikkeuksellisesta rakennustavasta johtuva romahdusvaara

1. Onko komissio tietoinen, että Alankomaissa sijaitsevassa Tielin kaupungissa romahti vuosien 1982 ja 1986 välillä rakennetussa motellissa sunnuntaina 10. helmikuuta pysäköintialueen katto, ja että tämä onnettomuus olisi voinut vaatia useita ihmishenkiä jos se olisi tapahtunut juuri loppuneen tietokonemessun aikana, tai jos autotalli olisi suunnitelmien mukaan muutettu pysyvästi juhlasaliksi, jota olisi käytetty tilaisuuksien järjestämiseen?

2. Onko komissio myös tietoinen, että kysymyksessä 1 tarkoitettu motelli kuuluu Van der Valk -konserniin, jolla on Alankomaissa monia hotelleja, ravintoloita ja virkistyskeskuksia ja että konsernin oma rakennusfirma on suunnitellut ja rakentanut niistä suuren osan ja käyttänyt useimmiten kevyempiä perustuksia, huokeampaa rakennusmateriaalia ja poikkeavia ratkaisuja; Tietääkö komissio myös, että konserni käytti hyväksi myös sitä, että monet kunnat eivät esittäneet esteitä saadakseen alueelleen tunnetun yrityksen pitämän motellin ja siihen liittyvän ravintolan, minkä seurauksena

rakennusvaiheen aikana tavanomaisia materiaalien kuntoon, kantovoimaan ja tasapainoon liittyviä tarkistuksia helpotettiin tai jätettiin tekemättä?

3. Onko komissio tietoinen etenkin siitä, että tämä tilanne, jossa rakennussuunnitelmat ja -piirustukset puuttuvat ja seurauksena monet rakennukset voivat mahdollisesti myöhemmin sortua joko kokonaan tai osittain, on tehnyt aiheelliseksi Alankomaissa sen, että tarkistusta eivät tee ainoastaan rakennuspaikasta vastuussa olevat kunnat vaan myös asunto- ja ympäristöministeriön tarkastajat, jotka tutkivat miten Van der Valk -yrityksen rakennukset on tehty ja mitä materiaaleja niihin on käytetty?

4. Onko komissio tietoinen, että Van der Valk -yrityksellä on vähintään 21 tytäryritystä myös Alankomaiden ulkopuolella sijaitsevissa yhteisön jäsenvaltioissa, joista 13 Saksassa (joista osa suunniteltiin alunperin entisen DDR:n kanssa tehdyn sopimuksen mukaan), 6 Belgiassa (suurimmaksi osaksi Flanderissa), 1 Ranskassa (Saint Aygulf) ja 1 Espanjassa (Barcarola)?

5. Kun otetaan huomioon ongelman laajuus ja sen mahdolliset tuhoisat seuraukset, onko komissio valmis avustamaan kansallisia ja paikallisia viranomaisia kyseisissä jäsenvaltioissa tiedottamalla rakennustavasta ja avustamaan niin pian kuin mahdollista salattujen ongelmien jäljittämisessä?

David Byrnen komission puolesta antama vastaus

(26. huhtikuuta 2002)

Komissiolla ei ole tarkempia tietoja onnettomuuksista, joihin arvoisa parlamentin jäsen viittaa. Tähän mennessä Alankomaiden viranomaiset eivät ole tiedottaneet asiasta komissiolle eivätkä pyytäneet komissiolta apua.

Rakennusalaa ja kiinteistöjen turvallisuutta koskevat säännökset sekä näiden rikkomisesta johtuvien onnettomuuksien tutkiminen ovat yksinomaan jäsenvaltioiden vastuulla.

Ainoa rakennusalaa koskeva yhteisön säädös on direktiivi 89/106/ETY(1), ja tässäkin säädetään vain rakennusalan tuotteiden(2) saattamisesta yhteisön markkinoille. Direktiivissä todetaan jäsenvaltioiden velvollisuutena olevan huolehtia, että talon- ja maanrakentaminen niiden alueilla suunnitellaan ja toteutetaan siten, ettei henkilöille aiheudu vaaraa.

Direktiivin mukaan rakennusalan tuotteilta vaadittavia ominaisuuksia ovat mekaaninen lujuus ja vakavuus, mutta direktiivissä ei säädetä rakennusten ja rakennuskohteiden turvallisuudesta.

Koska rakennusten turvallisuus ei kuulu yhteisön toimivaltaan, komissiolla ei ole käytettävissään menettelyitä eikä järjestelmiä, joiden avulla voitaisiin tukea asiasta vastaavia kansallisia ja alueellisia viranomaisia vaaratilanteiden selvittämiseksi.

(1) Neuvoston direktiivi 89/106/ETY, annettu 21 päivänä joulukuuta 1988, rakennusalan tuotteita koskevan jäsenvaltioiden lainsäädännön lähentämisestä EYVL L 40, 11.2.1989.

(2) Tuotteita, jotka valmistetaan käytettäviksi pysyvinä osina rakennuskohteissa.